Þingræður haldnar á Alþingi Íslendinga



Herra forseti. Hv. Nd. hefur afgreitt til þessarar d. frv. til l. um breyt. á l. nr. 24 29. marz 1956, um almannatryggingar. Þetta frv. hefur verið samþ. í hv. Nd. og kemur nú til kasta þessarar hv. d. að taka afstöðu til þess, svo framarlega að það fáist tekið á dagskrá. Mér þykir sýnilegt, að málið muni ekki geta fengið afgreiðslu á þessu þingi, nema því aðeins að hæstv. forseti leiti eftir því við d. í fyrsta lagi, hvort málið skuli tekið á dagskrá, og í öðru lagi eftir nauðsynlegum afbrigðum til þess, að það sé rætt nú á þessum fundi. Það eru eindregin tilmæli mín með tilliti til þess, að þetta mál hefur hlotið einróma afgreiðslu í Nd., að málið verði tekið nú fyrir á þessum fundi og að það verði borið undir d., hvort svo skuli gert.

Forseti (EggÞ): Vegna þessara ummæla hv. 8. landsk. vil ég skýra frá því, að ég hafði hugsað mér að taka hið umrædda mál fyrir á 3. fundi, sem væntanlega yrði að loknum þessum fundi, þar sem mér þótti sýnt, að málið gæti ekki hlotið fullnaðarafgreiðslu á þinginu, því að vart er mögulegt með svo stórvægilegt fjárhagsmál sem hér er um að ræða, að það fari nefndarlaust í gegnum deildina. Ég taldi af þeim ástæðum ekki mögulegt að taka það fyrir á 1. fundi, en það er á dagskrá þess fundar, sem tilkynntur verður nú á eftir. Hins vegar mun ég taka frv. fyrir skv. þingsköpunum, ef skriflegar óskir liggja fyrir um það frá 3 þdm. og fyrir því er samþykki 3/4 hluta þeirra, sem á fundi eru, enda neiti ráðh. ekki um leyfið. Sættir þm. sig við þessa afgreiðslu?



Herra forseti. Mér þykir sýnt, að ef þetta mál er ekki tekið fyrir, fyrr en á næsta fundi, þá geti lokaafgreiðsla málsins ekki farið fram á þessu þingi. Hins vegar mundi á það reyna, ef málið yrði tekið fyrir nú á þessum fundi, hvort d. féllist á, að það hlyti afgreiðslu án þess að fara til n. Að vísu mundi þurfa aftur fund í d. En ef meiri hl. hv. þdm. væri þeirrar skoðunar, að unnt væri að afgreiða málið, án þess að það færi til n., þá tel ég víst, að hæstv. forseti mundi ekki telja eftir sér að boða stuttan fund í d. Ég mun því ekki sætta mig við, að þessi háttur verði á hafður, heldur ítreka tilmæli mín um það, að málið verði tekið fyrir nú á þessum fundi, eða öllu heldur ósk mína um það, að það verði borið undir d., hvort svo skuli gert.



Herra forseti. Ég vildi gjarnan stuðla að því, að þetta frv. næði fram að ganga. En ég lít svo á, að til þess að svo megi verða, þurfi fundir d. að vera eftir næstu helgi eða a.m.k. á morgun og í því trausti, að málið fái, ef það verður tekið fyrir nú, fullkomlega þinglega meðferð, því verði ekki flaustrað af, segi ég já.



Herra forseti. Ég hef ekki kunnugleika á því, hvort þetta frv. til l. um breyt. á almannatryggingalögum hefur verið sent Tryggingastofnun ríkisins til umsagnar. En ég tel, að áður en málið fær afgreiðslu í þinginu, sé óhjákvæmilegt, að svo verði gert, vegna þess að hér er um að ræða stórkostlega mikið fjárhagsmálefni fyrir Tryggingastofnunina, þannig að skipta mun tugum milljóna og útilokað, að nægilegt sé að ganga frá þessum lögum þannig, að ekki sé jafnframt tryggt, að hægt sé að greiða þær fjárhæðir, sem lögin gera ráð fyrir að greiða verði. Vegna þess að mér er ekki kunnugt um, hvernig þessu er háttað, treysti ég mér ekki til að taka þátt í atkvgr. og greiði ekki atkvæði.



Herra forseti. Eins og hæstv. dómsmrh. bendir á, er hér um að ræða allmikið fjárhagsmál, þá breyt. á 22. gr., að hér á að fella niður skerðingu. Ég er efnislega samþykkur, að slíkt sé gert. Ég er hins vegar á móti því, að það sé gert að óathuguðu og í flaustri. Og þar sem þessi d. hefur engin gögn haft, sem sýna, hversu mikið fjárhagslegt atriði þetta er, mun ég ekki greiða atkv. um málið, hvort það verður tekið fyrir, en hins vegar gera kröfu um það, að því verði vísað til heilbr.- og félmn., ef málið verður tekið til 1. og 2. umr. hér í þessari hv. d. Ég greiði ekki atkvæði.



Herra forseti. Ég sé þess engan kost, að þetta mál fái nú á síðasta degi þingsins þinglega meðferð og sé því ekki neina ástæðu til þess að taka það á dagskrá og segi nei.